**Niclas Westerholm** (s. 13. elokuuta 1997 Helsinki) on suomalainen jääkiekkomaalivahti. Hän edustaa SM-liigajoukkue Oulun Kärppiä.

Ura
---

### Seuraura

Westerholm on Karhu-Kissojen kasvatti. Hän voitti seurassa kauden 2012–2013 päätteeksi C-nuorten Mestispronssia. Kaudeksi 2015–2016 Westerholm siirtyi Pohjois-Amerikkaan Virginia/Mountain Iron-Buhlin high school -joukkueeseen.

Kaudeksi 2016–2017 Westerholm siirtyi Saimaan Pallon A-nuoriin. Hän jakoi varsin tasaisesti joukkueen torjuntavastuun Ville Ruokosen kanssa. Westerholm puki kauden aikana myös seitsemään SM-liigaotteluun, mutta hän jäi kuitenkin ilman peliaikaa. Maaliskuussa 2017 hän teki SaiPan kanssa vuoden mittaisen SM-liigasopimuksen.

Westerholm lähti kauteen 2017–2018 niin ikään SaiPan kolmosmaalivahtina ja A-nuorten ykkösmaalivahtina. Jussi Markkasen loukkaantuminen avasi hänelle syyskaudella paikan seuran SM-liigakokoonpanosta. Frans Tuohimaa oli torjunut kymmenessä peräkkäisessä ottelussa, kunnes Westerholm debytoi SaiPan maalilla 24. lokakuuta 2017 vieraissa Tapparaa vastaan. Hän torjui SaiPan 4–2-tappioon päättyneessä ottelussa 41 kertaa. Jukka Piirinen valitsi Westerholmin ottelun Alumnien tähtien kolmostähdeksi. Markkasen loukkaantumiset jatkuivat kauden mittaan, joten Westerholm toimi suurimman osan kaudestaan lopulta lähinnä kakkosmaalivahtina Tuohimaalle. Hän puki 40 runkosarja- ja viiteen playoff-otteluun ja pääsi pelaamaan neljässä runkosarja- ja yhdessä playoff-ottelussa. Westerholm haki kauden aikana pelituntumaa myös kolmen ottelun verran lainalla Mestis-joukkue Heinolan Peliitoista.

Huhtikuussa 2018 NHL-varaamaton Westerholm teki kolmivuotisen tulokassopimuksen Nashville Predatorsin kanssa. Häntä oli jonkin aikaa seurannut seuran kykyjenetsijä Janne Kekäläinen. Noin viikkoa myöhemmin SaiPa ilmoitti tehneensä Westerholmin kanssa 1+1-vuotisen jatkosopimuksen, mikä tarkoittaa hänen pelaavan joukkueessa lainalla mahdollisesti ainakin kauden 2018–2019. Westerholm lähti kauteen niin ikään SaiPan kakkosmaalivahtina Frans Tuohimaalle. Hän pelasi kauden ensimmäisen ottelunsa runkosarjan viidennellä kierroksella 22. syyskuuta 2018 Oulun Kärppiä vastaan. Westerholm torjui ottelussa liigauransa ensimmäisen nollapelin. Hän torjui SaiPan 1–0-voittoon päättyneessä ottelussa 31 kertaa. Ari Lappalainen valitsi Westerholmin ottelun Alumnien tähtien kakkostähdeksi. Hän pelasi lopulta 15 runkosarjaottelua torjuen kaksi nollapeliä. Westerholm pelasi myös kaksi ottelua lainalla Mestis-joukkue Imatran Ketterässä. SM-liigakauden päätyttyä, huhtikuussa 2019 Predators kutsui hänet NHL-vahvuuteensa loukkaantumisten varalta. Predatorsin NHL-kauden päätyttyä Westerholm lähetettiin AHL-joukkue Milwaukee Admiralsin vahvuuteen. Hän ei kuitenkaan pukenut kevään aikana NHL- tai AHL-otteluihin. 

Kesäkuussa 2019 Westerholmin kerrottiin pelaavan myös kauden 2019–2020 vielä lainalla SaiPassa. Hän lähti kauteen niin ikään joukkueen ykkösmaalivahtina aisaparinaan tulokas Karolus Kaarlehto, joten SaiPan maalivahtikaksikko oli varsin kokematon Westerholmin 19 SM-liigaottelun aiempien kausien kokemuksella. Hän kantoi lopulta suurimman osan SaiPan torjuntavastuusta ja pelasi 40 runkosarjaottelua torjuen viisi nollapeliä.

Heinäkuussa 2020 Nashville Predators asetti Westerholmin ehdottomalle siirtolistalle. Koska mikään toinen NHL-seura ei napannut häntä vuorokauden kuluessa, Predators osti hänen sopimuksensa ulos. Westerholmin SaiPa-sopimuksessa oli optio kaudesta 2020–2021, jonka seura käytti hänen NHL-sopimuksensa purkauduttua. Helmikuussa 2021 Westerholm teki SaiPan kanssa vuoden mittaisen jatkosopimuksen, kuten taas saman vuoden syyskuussa kevääseen 2023 saakka.

*Ilta-Sanomat* uutisoi 23. tammikuuta 2023 Oulun Kärppien tehneen Westerholmin kanssa kahden vuoden sopimuksen, joka alkaisi kauden 2022–2023 päätyttyä, mutta SaiPan toimitusjohtaja Jussi Markkanen kuitenkin kiisti siirron tässä vaiheessa. Lopulta neljä päivää ennen siirtotakarajaa helmikuussa 2023 Kärpät tiedotti Westerholmin liittyvän joukkueeseen kevääseen 2025 ulottuvalla sopimuksella. Vastaavasti Kärpät lainasi maalivahti Niklas Kokon SaiPaan loppukauden kattavalla sopimuksella. Hän toimi loppukaudella pääasiassa kakkosmaalivahtina Leevi Meriläiselle. Westerholm pelasi neljässä runkosarja- ja yhdessä playoff-ottelussa, joista hän aloitti kaksi.

### Maajoukkueura

Westerholm on pelannut Suomen A-maajoukkueessa kaksi ottelua. Hän teki A-maajoukkuedebyyttinsä Karjala-turnauksen toisessa ottelussa 13. marraskuuta 2021 Helsingin Hartwall Arenassa Tšekkiä vastaan. Westerholm torjui Suomen 4–2-voittoon päättyneessä ottelussa 29 kertaa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2016–2017 | SaiPa | A-SM | 20 |  |  |  |  | 59 |  | 3.29 | 90,3 | – | – | – | – | – | – | – | – |
| 2017–2018 | SaiPa | A-SM | 28 |  |  |  |  | 68 |  | 2.42 | 92,6 | – | – | – | – | – | – | – | – |
|  | SaiPa | SM-liiga | 4 | 0 | 2 | 1 | 223 | 12 | 0 | 3.23 | 89,8 | 1 | 0 | 1 | 0 | 0 | 0 | 0.00 | 100 |
|  | Peliitat | Mestis | 3 | 0 | 2 | 1 | 161 | 15 | 0 | 5.00 | 85,4 | – | – | – | – | – | – | – | – |
| 2018–2019 | SaiPa | SM-liiga | 15 | 5 | 6 | 1 | 737 | 34 | 2 | 2.27 | 90,7 | – | – | – | – | – | – | – | – |
|  | Ketterä | Mestis | 2 | 2 | 0 | 0 | 120 | 4 | 0 | 2.00 | 94,0 | – | – | – | – | – | – | – | – |
| 2019–2020 | SaiPa | SM-liiga | 40 | 10 | 23 | 6 | 2300 | 106 | 5 | 2.76 | 89,6 | – | – | – | – | – | – | – | – |
| 2020–2021 | SaiPa | SM-liiga | 37 | 9 | 20 | 8 | 2227 | 94 | 1 | 2.53 | 89,8 | – | – | – | – | – | – | – | – |
| 2021–2022 | SaiPa | SM-liiga | 43 | 13 | 20 | 8 | 2469 | 114 | 2 | 2.77 | 89,8 | – | – | – | – | – | – | – | – |
| 2022–2023 | SaiPa | SM-liiga | 49 | 6 | 20 | 14 | 947 | 120 | 0 | 3.14 | 88,8 | – | – | – | – | – | – | – | – |
|  | Kärpät | SM-liiga | 4 | 0 | 2 | 0 | 166 | 11 | 0 | 3.98 | 83,3 | 1 | 0 | 0 | 32 | 1 | 0 | 1.88 | 87,5 |

Lähteet
-------

* Niclas Westerholm The Internet Hockey Databasessa (englanniksi)
* Niclas Westerholm Eurohockey-sivustolla (englanniksi)
* Niclas Westerholm *Elite Prospects*. Everysport Media Group AB.  (englanniksi)

### Viitteet

1. 1 2  Westerholm täydentää SaiPan maalivahtikaksikon *Jatkoaika.com*.  23.3.2020. Jatkoaika r.y. Viitattu 31.7.2020.
2. ↑  Karhu-Kissat -kasvatti Niclas Westerholm sai NHL-sopimuksen *karhu-kissat.fi*.  4.4.2018. Karhu-Kissat ry. Viitattu 31.3.2019.
3. 1 2  Tilastot *liiga.fi*. Jääkiekon SM-liiga Oy. Viitattu 15.4.2020.
4. 1 2 3 4 5  Niclas Westerholm *Elite Prospects*. Everysport Media Group AB.  (englanniksi) Viitattu 28.9.2017.
5. ↑  Silvennoinen, Anssi: SaiPa saa kaksi pelaajaa sairastuvalta takaisin, sarjakärki Tappara vieraaksi Kisapuistoon *esaimaa.fi*.  21.2.2017. Kaakon Viestintä Oy. Viitattu 24.10.2017.
6. 1 2 3 4  Niclas Westerholm Eurohockey-sivustolla (englanniksi)
7. ↑  Carson jatkaa SaiPassa - "Hän on meille iso pelillinen johtaja" *Jatkoaika.com*.  22.3.2017. Jatkoaika r.y. Viitattu 24.10.2017.
8. ↑  Otteluseuranta *liiga.fi*.  24.10.2017. Jääkiekon SM-liiga Oy. Viitattu 24.10.2017.
9. ↑  Predators Sign Goaltender Niclas Westerholm *nhl.com/predators*.  3.4.2018. Nashville, Tenn.:  Nashville Predators. Viitattu 3.4.2018. (englanniksi)
10. ↑  Koivunen, Tommi: Suomalaisnuorukainen sai yllättäen sopimuksen NHL:ään – videoita katsoneet seurapomot vertasivat häntä Pekka Rinteeseen *is.fi*.  5.4.2018. Sanoma Media Finland Oy. Viitattu 10.4.2018.
11. ↑  Saastamoinen, Lauri: Liiga-seura kiinnitti Nashville Predatorsin suomalaisen NHL-lupauksen – ensi kaudella läpimurto Liigassa? *suomikiekko.com*.  9.4.2018. Nordic Sport Media. Viitattu 10.4.2018.
12. ↑  Otteluseuranta *liiga.fi*.  22.9.2018. Jääkiekon SM-liiga Oy. Viitattu 23.9.2018.
13. ↑  Seppä, Lassi: Nuori SaiPa-vahti suuntaa Nashville Predatorsiin *Jatkoaika.com*.  10.4.2019. Jatkoaika r.y. Viitattu 12.6.2019.
14. 1 2  Niclas Westerholm Stats, Profile, Bio, Analysis and More *sportsforecaster.com*. XML Team Solutions, LLC. Viitattu 2.5.2023.
15. ↑  SaiPa hankki kaksi ulkomaalaisvahvistusta − Niclas Westerholm pelaa ensi kauden Liigassa *Jatkoaika.com*.  11.6.2019. Jatkoaika r.y. Viitattu 12.6.2019.
16. ↑  Koski, Matti: Pelaaja-arviot 2019−20: Salon nousu maajoukkuerinkiin ja Záborskýn ryhdikäs kausi olivat alavireisen SaiPan valopilkut *Jatkoaika.com*.  23.3.2020. Jatkoaika r.y. Viitattu 15.4.2020.
17. ↑  CapFriendly Twitterissä *twitter.com*.  16.7.2020. CapFriendly Inc. Viitattu 16.7.2020. (englanniksi)
18. ↑  Koski, Matti: SaiPa teki jatkosopimuksen ykkösmaalivahtinsa kanssa − Niclas Westerholm jatkaa Saimaan rannalla myös ensi kaudella *Jatkoaika.com*.  5.2.2021. Jatkoaika r.y. Viitattu 7.2.2021.
19. ↑  Seppä, Lassi: SaiPa solmi jatkosopimukset yhteensä viiden pelaajan kanssa *Jatkoaika.com*.  28.9.2021. Jatkoaika r.y. Viitattu 28.9.2021.
20. ↑  Huttunen, Sasha: Kärpät kaappasi Leijonien maalivahdin *is.fi*.  23.1.2023. Sanoma Media Finland Oy. Viitattu 28.1.2023.
21. ↑  Juntunen, Kaisa: SaiPan toimitusjohtaja Jussi Markkanen tyrmää tiedon Niclas Westerholmin siirtymisestä Kärppiin *esaimaa.fi*.  23.1.2023. Kaakon Viestintä Oy. Viitattu 28.1.2023.
22. ↑  Seppä, Lassi: SaiPa-maalivahti Niclas Westerholm suuntaa Kärppiin − kaksi tulevaakin kautta kattava sopimus alkaa heti *Jatkoaika.com*.  11.2.2023. Jatkoaika r.y. Viitattu 12.2.2023.
23. ↑  Tilanne 13.11.2022
24. ↑  Lahtinen, Matias: Leijonat kamppailee Helsingin EHT-turnauksen toisessa ottelussa Tšekkiä vastaan tällä kokoonpanolla *Jatkoaika.com*.  13.11.2021. Jatkoaika r.y. Viitattu 16.11.2021.
25. ↑  Karvonen, Ossi: Leijonien hämmentävä maaliryöppy riitti – debytantti isona sankarina Tshekki-voitossa *MTVuutiset.fi*.  13.11.2021. Telia Company AB. Viitattu 2.5.2023.

Kärpät – SM-liiga
4 Kivistö |
9 Berglund |
11 Peltonen |
12 Anttila (**A**) |
13 Junttila |
16 Heikkala |
18 Antti-Roiko |
19 Yliniemi |
20 Björkqvist |
23 Kemppainen (**A**) |
25 Paaso |
27 Jakobsson |
29 Alasiurua |
30 Kokko |
31 Vedenpää |
42 Lohisalo |
48 Antonen |
51 Koskenkorva |
52 Koivisto |
53 Westerholm |
55 Ohtamaa (**C**) |
57 Hyry |
59 Hermonen |
61 Pieniniemi |
62 Olkkonen |
63 Jandus |
74 Tiivola |
77 Turunen |
-- Koivunen  

Valmentajat Marjamäki – Mäntymaa – Sihvonen – Hilli – Jaakola